অরান খুভমগী লম্বী

**নুংশিরবা মরুপ,**

পুন্সি হোংহনবা ঙম্বা, য়াম্না মরুওইবা অফবা পাউ অমা লৈ, মদু কনাগুম্বা অমতনা নহাক্কী নফমদা ৱারী তৌরকখিরমদবা য়াই। নহাক্কী ৱাখলদা ফাওবা খনখিরমদবা য়াই। মসিগী মতাংদা মিকুপ খরা কাইথোকপিবা য়াগদ্রা...?

নহাক করিগুম্বা মতমদা “ঐ কনানো?”, “ঐ কদায়দগী লাকপনো?”, “মালেম অসিদা ঐগী পুন্সিগী পান্দম করিনো?”, “ঐ তাইবংপান অসিদা করি তৌরিবনো?”, “ঐ হৌজিক শিরবদি কদায়দা চৎকনি?” হায়বনচিংবা ৱাখল তৌখিবা লৈব্রা।

*অদুগা “মীওই অমগী থম্মোয়দা ইহাং-হাংনা লৈরিবা, অপেনবা লৈতবা অমসুং নুংঙাইবা ফাওদবা অসিগী মরম করি ওইরম্বা য়াবগে?”*

শেল, থবক, লন-থুম, নত্রগা ফজবনা মীওইবদা অশেঙবা হরাওবা, তংদু-লৈতাবা অমসুং পোত্থাবা পীবা ঙমদে হায়বসি অচুম্বা ৱাফম্নি। নহাক্কী ৱাখলদা মীওইবগী খ্বাইদগী মরুওইবা অৱাৎপা অদু করিনো? করিগীদমক মীওইবনা মহাক্কী থম্মোয়দা লৈরিবা অৱাৎপা অদু মপুং ফাহনবা ঙমদ্রিবনো, মহাক্কী নীংবা থুংদ্রিবশিং অদু মায়োক্নবা ঙমদ্রিবনো, অমসুং তোঙান তোঙানবা লম্বী অমসুং পাম্বৈ শীজিন্নদুনা মহাক্না থেংনরিবা অৱাবশিং অদু খুদুম চনবা ঙমদ্রিবনো? কনাগুম্বা অমনা অকৈ-অমৌগী পুন্সি ফঙনবা হোৎনবদা তোঙান তোঙানবা মখলগী পুন্সি মহিং হিংদুনা মশাগী হকচাং অমসুং থৱায়বু মাঙহল্লি।

মবুক লামদুনা কপতুনা মমাবু কৌরিবা অঙাং অদুদা, শানপোৎ পিদুনা কপ্পা লেপহনবা ঙমদে। অদুগুম্না, ঈশিংদা লৈবা ঙাশিংদা, ঈশিংগী মহুৎ অতোপ্পা পোৎ অমতনা শিনবা য়ারোই। মতৌ অসুম্না, মপুরেনগী থৱায়দগী শেমখিবা, থৱায় অমা ওইরিবা মীওই অমনা মহাক্কী থৱায়গী খৌরাংবা অমসুং অৱাৎপশিং অদু হকচাংগী ওইবা পোৎশিংনা মুৎথৎপা অমসুং কোকহনবা ঙম্লোই। মীওইবা মপুরেন য়াওদনা হিংবা ঙম্লোই!

তাইবং মীওইবা ইনাক কয়া খুল্লবসু, কয়া লাইরবা ওইরবসু, লৌশিং কয়া লৈরবসু, য়াম্না অপঙবা মী ওইরবসু, পাঙ্গল য়াম্না কল্লবসু, মপাঙ্গল শোল্লবসু, নোংমা শোইদনা শীগনি হায়বগী অকিবা লৈনৈ। অসুম্না হায়নবা লৈ, “মী অমনা মালেম অপুম্বা ফঙলবসু, মহাক্কী থৱায় মাঙলবদি করি কান্নগনি?[[1]](#footnote-1)” শিবা হায়বসি মতম পুম্নমক্তা মীওইবগীদমক অঙকপা অমদি ৱাখল ৱানিঙাই ওইবা ৱাফম অমা ওইদুনা লাকলি। মসিনা ৱাহং হংলি মদুদি মীওইবনা শিরবা মতুংদা করি থোক্কনি? অশিবা অমসুং শিরবা মতুংদা ওইহৌগদবা পুন্সিগা মরী লৈনবা মশিং য়াম্লবা পাম্বৈ শীজিন্নদুনা খঙবা ঙম্নবা হোৎনৈ। পাম্বৈশিং অদুগী মনুংদা করম্বনা পাম্বৈনা অচুম্বা ওইগনি? মীওইবনা খঙবা ঙম্নবা হোৎনরিবা পুম্নমক অসিদগী, তাইবং মীওইবনা অরান-খুভম (থৱায়গী ওইবা মনিঙ তম্বা) ফঙনবা হোৎনরি হায়বসি ময়েক শেংনা উবা ফঙই।

মসিগী মতাংদা নহাক্না করিগুম্বা ৱাখল তৌরবদি - ঐখোয়গী পুন্সি অসি তম্বা ঙমদে হায়বা ঙম্মি? মীকুপ খরগী মতুংদা নহাক্কী পুন্সিদা করি ওইরকপা য়াবগে হায়বদু নহাক তশেংনা খঙবা ঙম্ব্রা? নহাক্না নহাক্কী হৌজিক ওইরিবা পুন্সি অমসুং তুংদা ওইরক্কদবা পুন্সি অদুগী মরমদা খঙদবা মরম্না, নহাক্না অরান-খুভমগী মরমদা খঙবা পাম্বিরবদি, ঐখোয় শিদ্রিঙৈ মমাংদা মরুওইবা অচুম্বা খরা খঙবা মথৌ তাই। নহাক য়ানিংব্রা?

**মীওইবা হায়বসি কনানো?**

মীওইবা হায়বসি মপুরেনগী শক্তম লৌদুনা অমসুং মপুরেনগা মান্ননা শেম্বা থৱায়গী ওইবা খুৎশেম অমনি।[[2]](#footnote-2) মীওইবা হায়বসি অফ-ফত্তবা খঙবা খুৎশেম অমনি। মীওইবা ৱাখল খনবা ঙম্বগী পাঙ্গল মতুং ইন্না মীওইবা অচুম-অরান খনবা ঙম্মি। মরম অদুনা মীওইবনা তৌখিবা থবক অমসুং ঙাঙখিবা ৱাহৈশিং অদুগী পাউখুম ইশানা পীগদবনি। অদুবু, নাকল অমরোমদা, উচেক-ৱায়া, শা-ষনশিংদি মীওইবগুম্না থৱায় পান্দে নত্রগা ৱাখল খনবা ঙমদে। মরম অদুনা, মখোয়দা অচুম-অরান অনীগী খেন্নবা ৱাখল খনবা ঙমদে। মরম অদুনা মখোয় মীওইবগী লমচৎ-শাজৎকী চৎনবি ইনগদবনি, নত্রগা অচুম্বা থবক তৌগদবনি হায়বা লৈতে। মরম অদুনা উচেক-ৱায়া অমসুং শা-ষনশিংনা ফত্তবা তৌবা অদু অয়োল-অরান অমা ওইনা লৌনদে। খ্বাইদগী মরুওইবদি, উচেক-ৱায়া অমসুং শা-ষনশিংদা মপুরেনগী মফমদা লাইনিং-লাইশোলগী ওইবা ৱাফম লৈতে। উচেক-ৱায়া অমসুং শা-ষনশিং অসি শিরবা মতুংদা ইচম-চম্বা উফুল, লৈবাক ওনখিগনি। লম্বীগী নাকলদা শা-ষন অমসুং উচেকশিং শিরদুনা তাদুনা লৈবা উবদা ঐখোয় থোইনা থৌ-ৱা শাদবা নত্রা? করিগুম্বা মীওইবা অমা শিরবদি ঐখোয়না অশিবা হকচাং লুনা লৌই। লাইরবা মী ওইরবসু নত্রগা চাকনিবা মী ওইরবসু ঐখোয়না ইকাই খুম্নবা উৎলি অমসুং অৱাবা ফোংদোকই।

**মীওইবনা মপুরেনবু থিবা।**

মালেমগী মফম খুদিংদা, ঐখোয়না লাইনিং-লাইশোলগী ওইবা থাজবা নত্রগা চৎনবিগী মতুং ইন্না থাজনবা মীওইশিং উবা ফঙই। মী খুদিংমক তোঙান তোঙানবা পাম্বৈ শীজিন্নদুনা মপুরেনবু খঙবা পাম্মি অমসুং থিদুনা লৈ। মপুরেনবু ফঙবা ঙম্নবা মীওইবদা য়াওরিবা খৌরাংবা অসিনা মরম ওইদুনা ঐখোয়গী লাইনিং-লাইশোলগী থাজবা অমসুং হোৎনরিবশিং অসিবু চিংদুনা পুই। শিবগী অকিবা অসিনা থৌনা হপতুনা মীওইবা মখোয়গী অয়োল-অরানশিং কোক্নবা অমসুং অরান-খুভম (থৱায়গী ওইবা নিঙতম্বা) ফঙনবা হোৎনৈ। কোকপিবা অমসুং অরান-খুভম ফঙনবা মীশিংনা লাইনিং-লাইশোনগী খোংচৎ, মীগী মতেং পাংবা, কৎথোকপা, লাইনিং-লাইশোলগা মরী লৈনবা থৌ তৌদুনা তোঙান তোঙানবা পাম্বৈশিং শীজিন্নৈ।

*অদুনা হংনিঙবা ৱাহংদি তাইবং মীওইবনা হায়রিবা থবকশিং অসি তৌদুনা অরান-খুভম ফঙবা ঙমগনি হায়বসি ঐখোয় থাজব্রা?*

**মীওইবা – পোকপদগী অয়োল-অরান চেনবা মী অমনি।**

অচুম্বা চৎপা মীওই অমত্তা লৈতে, অমতসু লৈতে। মপুরেনবু খঙবা নত্রগা থিবা মী কনা অমত্তা লৈতে।[[3]](#footnote-3) অঙাংশিংনা শক্নবা ঈশৈ, “জোনি, জোনি। য়েস, পাপা। ইতিং সুগর? নো, পাপা”, কনাগুম্বা অমতনা জোনিদা চিনি হুরান্নবা নত্রগা ওইদবা ঙাঙনবা তম্বিদে। জোনি না চিনি হুরানবতা নত্তনা চিনি চাবগী মতাংদসু ওইদবা ৱা ঙাঙখি। মীওইবা অয়োল-অরান চেনবা মী ওইরিবসি অয়োল-অরান তৌরুবদগী নত্তে, মহৌশাদগী অয়োল-অরান চেনবা মী ওইবা মরম্ননি। কনাগুম্বা অমনা অয়োল-অরানগী থবক তৌরবদি অয়োল-অরানগী মীনাই ওইরকই।[[4]](#footnote-4) মীওইবগী থম্মোয় পোৎ খুদিংমক্তগী মরৌ য়াম্না হৈ[[5]](#footnote-5) অমসুং য়াম্না ফত্তে। থম্মোয়দগী ফত্তবা ৱাখলশিং লাকই - মীহাৎ-মীপুন, মীতু-মীৱা লান্নবা, লমচৎ নাইদনা হক তীন্নবা, হুরানবা, অরানবা শাখি পীবা, মীৱা ঙাঙনবা অদুগা হায়রিবশিং অসিনা মীওই অমগী পুন্সি মাঙহল্লি।[[6]](#footnote-6) ৱায়েল শঙদা ৱায়েল তৌবা মতমদা হুরানবা মী অদুবু হুরানবা মী হায়না কৌই মরমদি মহাক্না হুরানবগী থবক অদু তৌখি। অশেংবদি মী অদু মহৌশাদগী হুরানবা অমা ওইবা মরম্না হুরানবগী থবক তৌরিবনি।

**অয়োল-অরানগী পোৎলুম অমসুং চৈরাক**

অয়োল-অরান্না মীওইববু মপুরেন্দগী লাপ্না লৈহল্লে। অয়োল-অরান্না মপুরেন অমসুং তাইবং মীওইবগী মরক্তা য়েক্নবা অমা ওইহল্লে। অয়োল-অরান্না তাইবং মীওইববু অচুম্বা অমসুং অশেঙবা মপুরেনগী অশাওবগী মখাদা তাহল্লে। মীওইবনা তৌবা অয়োল-অরান খুদিংমক তশেংনা মদু মপুরেনগী মায়োক্তা তৌবা অয়োল-অরান্নি। অয়োল-অরানগী পোৎলুম অসিনা পোৎলুম খুদিংমক্তগী লুম্বা হেল্লি। তাইবং মীওইবা অয়োল-অরানগী চৈরাক অসিদগী নান্থোক্নবা তোঙান তোঙানবা পাম্বৈ শীজিন্নৈ। অয়োল-অরানগী অতৌমলদি শিবনি।[[7]](#footnote-7) মীওইবা অমুকতং শিবা হায়বসি শোইদ্রবনি, মদুগী মতুংদা অচৌবা ৱায়েল লৈগনি। মী অমনা শিরবা মতুংদা উফুলদগী শেমখিবা মহাক্কী হকচাং অদু উফুলদা অমুক হনখিগনি, অদুগা মহাক্কী থৱায় ৱায়েল মাংদা লেপনবা[[8]](#footnote-8) মপুরেনগী মনাক্তা হনখিগনি।

**লাইনিং-লাইশোলনা মীওইবা কনবা ঙমগদ্রা?**

মীওইবনা মহাক্কী অয়োল-অরানগী পোৎলুম অদু কোকনবা অমসুং অরান-খুভম ফঙনবা অফবা থবকশিং তৌই, মীগী মতেং পাংই অমসুং লাইনিং-লাইশোলগী থবকশিংগী তৌই। অদুম ওইনমক, ময়াম অসিনা তাইবং মীওইবা মপুরেনগী অচুম্বা ৱায়েলদগী কনবিবা ঙমদে।

খুদম ওইনা: অকিবগী মশক ওইরবা ৱায়েল-কাংলোন্না য়াদবা থবক অমা তৌরুবা মরাল লৈরবা মী অমনা, ৱায়েল শঙগী মমাংদা লেপতুনা ৱায়েল মপুদা অসুম্না হায়জৈ, “অঙাং ওইরিঙৈদগী ঐ অফবা মীশক অমা ওইরক্লি, ঐ ওইদবা ৱা ঙাঙখিদে নত্রগা মীতু-মীৱা লান্নবা থবক অমত্তা তৌখিদে, ঐ অফবা থবক তৌখি অমসুং মীগী মতেং কয়া পাংখি।” হৌজিক ৱায়েল মপুনা মী অদুবু মহাক্না তৌখিবা অফবা থবকশিং অদুদা য়ুমফম ওইদুনা মহাক্না তৌখিবা অকিবগী মশক ওইরবা ৱায়েল-কাংলোন্না য়াদবা থবক অদু কোকপিগনি হায়না খনব্রা? কৈদৌঙৈদা, মহাকপু কোকপিরোই।

অয়োল-অরান হায়না খঙনবা কোমফুৎতা তারবা মী অদু, মশা মতোমতা কনবা ঙমদে। মতৌ অসুম্না লাইনিং-লাইশোল, ৱায়েল-কাংলোন, অফবা তম্বীবা অমসুং পুক্নিং থৌগৎপা হায়রিবশিং অসিনা মীওইববু অয়োল-অরানগী কোমফুৎতগী কনবিবা ঙমদে। মীওইবা কনবিবা মপু অমগী মথৌ তাই!

**মপুরেনগী মতেং**

মালেমদা লৈরিবা মীওইবা খুদিংমক অয়োল-অরান্দা পোক্লে, অয়োল-অরান্দা হিংলি, অয়োল-অরান্দা শিরি। কনাগুম্বা অমতনা মহাক্কী য়ুমলোন্নবা অমবু করিগুম্বা পাম্বৈ শীজিন্নদুনা কনবিবা ঙমদে। কনাগুম্বা অমতনা অতোপ্পা মী অমগী পুন্সি কনবা ঙমদে নত্রগা অতোপ্পা মী অমগী মহুৎ শিনদুনা অরানবা অদুগী চৈরাক ওইনা মপুরেন্দা লমন শীংবা য়ারোই। পুন্সি অমগী মহুৎ শীন্দুনা পীফম থোকপা মমল য়াম্না চাউই। তাইবং মীওইবনা মতম চুপ্পা অমসুং মাঙবা নাইদনা হিংবা ঙম্নবা মদুগী মমল ওইনা পীবা য়াবা মতিক চাবা মমল অমত্তা লৈতে।[[9]](#footnote-9)

মমিৎ তাংবা মী অমনা মমিৎ তাংবা মী অমবু চিংদুনা পুবা ঙমদে। মতৌ অসুম্না, মালেম অসিগী গুরুশিং, ওজাশিং, পাউ শন্দোকপশিং অমসুং মমিং লৈরবা মীশিং, মখোয় মশামক অয়োল-অরান্দা পোক্লে, অয়োল-অরান্দা হিংলি অমসুং অয়োল-অরান্দা শিরি, মরম অসিনা মখোয়না অতোপ্পা মীশিংবু অয়োল-অরানগী খুত্তগী কনবিবা ঙমদে। মী অমা কন্নবা অমসুং অরান-খুভমগী মমল অদুক্কী মতিক ৱাংই, মদু কনাগুম্বা অমতনা পীবা ঙমদে।

অদুবু, নুংশি হৈবা, মীনুংসি লৈবা অমসুং থৌজাল হৈবা মপুরেন্না তাইবং মীওইববু লোম্বা নাইদবা মৈগী কোমদগী হন্দোকপিনবা অমসুং কনবিনবা মপুরেনগী থৌরাং অমা অহৌবদগী থৌরাং তৌদুনা থম্লবা লোম্বা নাইদবা থৌরাং অমা লৈরম্মি। মপুরেন্দি অচুম্বা অমসুং অচুম্বা ৱায়েল তৌবা মপুরেন্নি, মহাক্না মীওইবগী মথক্তা মপু ওইনা পাল্লিবা অয়োল-অরানবু মরাল শীদুনা, মহাক্কী অশাওবা মাঙহল্লে।

মপুরেন্না তাইবং মীওইবগী অয়োল-অরানগী চৈরাক পুবা ঙমগদবা অচুম্বা তৌবা মী অমত্তা ফঙখিদে। তাইবং মীওইববু অয়োল-অরান্দগী কনবিবগী মমল মী অমতনা পীবা ঙমখিদে। মদুগী মতুংদা মপুরেন মশামক্না মীওইবগী শাইওল লৌদুনা মালেমদা লাকপিদুনা, অয়োল-অরান অমত্তা য়াওদনা তাইবং মীওইবগী অয়োল-অরানগী চৈরাক মহাক্কী মথক্তা থোনগৎপা তাখি।

**মপুরেন**

মপুরেন কনানো? মহাক করি মানবগে? মহাক্কী মগুন করিনো? ঐখোয়না মহাক্কী শক্তম, লোম্বা নাইদবা মতিক, অমসুং উবা ফঙদবা মগুনশিং মহাক্কী খুৎশেমশিংদগী (মশিং থিঙমদ্রবা থৱানমিচাকশিং অমসুং পাক চাউরবা তাইবংপান) খঙবা ঙমগনি। মপুরেন্দি তাইবং-মালেম পুম্নমক অসিগী লৈশেম্বা মপুনি। মসিনা ঐখোয়দা খঙহল্লি মদুদি লৈশেম্বা মপু অসি খুৎশেমশিং অসিদগী তোঙাল্লি। ফম্বাল পুম্নমক্তগী ৱাংবা হেনবা ফম্বাল অমসুং তাইবং-মালেম অসিগী মনুংদা থম্বা ঙমদবা মপুরেন মহাকপু, মীওইবগী খুৎনা শাবা লাইশঙশিংদা লৈহনবা ঙমগদ্রা? নত্রগা মহাকপু মীওইবগী খুৎনা শাবা পোৎশক অমা ওইহনবা ঙমগদ্রা? মপুরেন্দি থৱায়গী ওইবা শক্তম অমা নত্রা?

মপুরেন অহিংবা, উবা ঙম্বা, ৱা ঙাঙবা ঙম্বা অমসুং মহাক্কী মচাশিংগী হায়জবা তাবা ঙম্বা নত্ত্রা? মীওইবগী পুন্সিদা অশাওবা, অপাম্বা, চাউথোকপা অমসুং মীহৌ চাউবা য়াওই। মপুরেন্দি ফত্তবা, অশাওবা, চাউথোকপা অমসুং মীহৌ চাউবনা থল্লবা তাইবং মীগা মান্নব্রা, মদুগী মহুৎতা অচুম্বা চৎপা, অশেঙবা, অচুম্বা অমসুং নুংশিবনা পিক থনবা নত্রা? মপুরেন, খ্বাইদগী চাউবা, ইঙম-ঙম্বা, পুম্নমক তৌবা ঙম্বা, পুম্নমকপু খঙবা, মফম খুদিংদা লৈবা অমসুং লোম্বা নাইদবা - হৌরকফম অমসুং পোল্লোই ওইরিবা – মশা মথনতা লৈবা মপুরেন্নি।

তশেংনা, মীনুংসি হৈবা মপুরেন অমা ওইনা মহাক্কী মচাশিংবু কনবিনবা অমসুং অরান-খুভম পীনবা করিগুম্বা খরা তৌরমগনি। ঐখোয় খুদিংমক হকচাংগী মরীদা তাইবংপানবগী অপোকপা ইপা অমা লৈবগুম, মপুরেন ঐখোয়গী থৱায়গী ইপানি।

**খৃষ্টনা তৌবিখিবা থবক**

তাইবং মীওইবা মখোয়না তৌখিবা অশোইবা, অরানবা অমসুং অয়োল-অরান্না মরম ওইদুনা লোম্বা নাইদবা মৈগী কোমদা তাদুনা লৈরে। তাইবং মীওইবগী অয়োল-অরানগী চৈরাক পুবা ঙম্বা, পুন্সিগী মমল পীবা ঙম্বা অমসুং তাইবং মীওইববু অয়োল-অরানগী খুত্তগী কনবিবা ঙম্বা অয়োল-অরান চেন্দবা মীওই অমত্তা মালেম মথক্তা লৈরমদে। মরম অদুনা লাইশিংগী মপুরেন থৱায় অশেঙবগী মপান্না, চহি 2000 গী মমাংদা, লৈশাবী মেরিগী খুৎথাংদা তাইবংপান্দা পোকখি, মহাক্কী মমিং যীশু খৃষ্ট হায়না থোনখি। যীশু খৃষ্ট তাইবং মীওইবগী মহুৎ শীন্দুনা লেপতুনা থম্লম্বা মতম অদুদা অয়োল-অরান্দগী অরান-খুভম পীনবা পোকখি।

যীশু অয়োল-অরান য়াওদনা পোকখি। মহাক্না মালেম অসিদা চহি কুন্থ্রাহুমদোই মখায় অয়োল-অরান য়াওদনা হিংলম্মি, অমসুং মহাক্কী পুন্সিদা অয়োল-অরান তৌখি হায়বা কনাগুম্বা অমতনা হায়বা ঙমখিদে। মহাক মীওইবগী শাইওল লৌদুনা পোকখিবা, মশাগী মিংচৎ পামখিদে অমসুং মীনাই অমগী শক্তম লৌখিবা ইঙম-ঙম্বা মপুরেন অদুনি। মহাক মপুরেন ওইজরবসু, মহাক্না শিবা ফাওবা, উ কারোংদা শিবা ফাওবা হায়বা ইন্দুনা মহাক মশাবু পুক্নিং য়াম্না নেমখি।[[10]](#footnote-10)

যীশু খৃষ্টদা মপুরেনগী মপুং ফাবা পুম্নমক য়াওই।[[11]](#footnote-11) মহাক মিৎনা উবা ঙমদবা মপুরেনগী শক্তমনি, খুৎশেম পুম্নমক্কী অহানবা পোকপনি।[[12]](#footnote-12) মহাক মপুরেনগী মতিক-মঙালগী চুমথাংনি অমসুং মহাক্কী অশেঙবা শক্তমনি[[13]](#footnote-13), অমসুং মহাক্না মহাক্কী পাঙ্গল্লবা ৱাহৈনা তাইবং-মালেম অসিবু ঙাক্তুনা থম্লি। যীশু খৃষ্ট ঐখোয়গী অয়োল-অরান কোকপিবা ঙম্বা মপুরেন্নি। মঙোন্দা ঐখোয়গী খুরুম্বা লৌশিনবা ঙম্বগী মতিক লৈ। মঙোন্দা থৱায় থাবা অদুগা অমুক থৱায় লৌশিনবগী ঙম্বগী পাঙ্গল লৈরম্মি।[[14]](#footnote-14)

**অচৌবা অমসুং মপুং ফারবা কৎথোকপা**

ঈ তাবা য়াওদনা অয়োল-অরানগী উশিল লৈতে।[[15]](#footnote-15) মরম অদুনা মালেম শিনবা থুংনা অরিবা লাইনিং-লাইশোল কয়ানা শা-ঙা হাৎতুনা কৎপগী চৎনবি ঙাক্তুনা লাকলি। শা-ঙা কৎপা পুম্নমক অসি মতম পুম্বগী ওইনা লাকখিবা অচৌবা লোম্বা নাইদবা কৎথোকপা অদুগী পান্দম ওইরম্মি - মরমদি ষনগী অমসুং হমেংগী ঈনা অয়োল-অরান লৌথোকপা ঙমদে।[[16]](#footnote-16) ষনগী অমসুং হমেংগী কৎথোকপা অসি তাইবং মীওইবা কনবিনবা উ কারোংদা মপুরেন্না মশামক্কী অয়োল-অরান য়াওদ্রবা ঈ তাবিদুনা কৎথোকখিবা অদুগী পান্দম অমা ওইরম্মি।

যীশু খৃষ্টনা নহাকপু য়াম্না নুংশি, মরম অদুনা মহাক্না উ কারোং মথক্তা নহাক্কী নহুৎ শীনবিখি অমসুং মহাক্কী ঈ উশিল ওইনা তাবিখি[[17]](#footnote-17) অদুগা নহাক্কী অয়োল-অরান, অশোইবা, লংজখিবা অমসুং শাপশিং অদু পুবিখি। যীশু খৃষ্টগী ঈনা ঐখোয়বু অয়োল-অরান পুম্নমক্তগী শেংদোক্তুনা অশেঙবা ওইহল্লে।

**উ কারোংদা পাংথোকখিবা অচৌবা কৎথোকপা**

তশেংনা, যীশু খৃষ্টনা ঐখোয়গী অনাবশিং, অশোইবশিং, লায়নাশিং উ কারোং মথক্তা পুবিখি।[[18]](#footnote-18) মহাক্না ঐখোয়গী অৱাবশিং অদু উ কারোংদা পুবিখি। মহাক ঐখোয়গী অরানবশিংগীদমক অশোকপা নংখি, অমসুং ঐখোয়গী অরানবশিংগীদমক চৈনা খাঙখি। ঐখোয়দা ইংথবা পুরকখিবা অদুগী মমল মহাক্কী মথক্তা থোনগৎখি। মহাক্কী অশোকপশিং অদুনা ঐখোয়গী অনাবা ফহল্লে।[[19]](#footnote-19) ঐখোয় পুম্নমক্কী অরানবা তৌখিবশিং অদু যীশুগী মথক্তা থোনগৎখি। মহাকপু থিনা ওৎপিখি অমসুং অৱাবা খাঙখি, অদুবু মহাক মহাক্কী মচিন্দগী ৱা অমত্তা ঙাঙখিদে। মহাকপু য়াউ মচা অমগুম শা হাৎফমদা চিংদুনা পুখি অমসুং য়াউ মতু ককফমদা পুবদা তুম্মিন্না লৈরম্মি।[[20]](#footnote-20) থিনা ওৎতুনা অমসুং ৱায়েল তৌদুনা মহাকপু ঐখোয়গী অয়োল-অরানগীদমক উ কারোংদা পাং তিংদুনা হাৎনবা পুরম্মি। মহাক্না মশামকপু অয়োল-অরানগী কৎনপোৎ অমা ওইনা খুৎশিন্নরম্মি।

ঐখোয়গী হকচাং ফনবা অমসুং অনাবা ফনবা মহাক অশোক অপন নংখি। ঐখোয়বু য়াইফ-নুংঙাইনবা মহাক লাইরবা ওইরকখি। ঐখোয়বু অরান-খুভমগী ফিজোল থোনবিনবা মহাক উ কারোং মথক্তা মফি শেৎখিদে। ঐখোয়বু মপুরেনগী মমাংদা অচুম্বা চৎপা মী ওইবা ঙম্নবা মহাক অয়োল-অরান ওইরকখি। ঐখোয় থৌজাল ফঙনবা মহাক শাপ অমা ওইরকখি।

যীশু হায়বা মিং অসিগী ৱাহন্থোক্তি “কনবিবা মপু” হায়বনি। মহাকপু অঙকপা পাউতাক পীবা, পাঙ্গল্লবা মপুরেন, লোম্বা নাইদবা মপা অমসুং ইংথবগী নিংথৌজা হায়না কৌই। মহাক মরম খুদিংদা ঐখোয়গুমনা, অথেম্বা নংখি, অদুম ওইনমক মহাক অয়োল-অরান তৌখিদে। মরম অদুনা মহাক্না ঐখোয়গী অৱাৎপা লৈবা মরম খুদিংদা অমসুং অথেম্বা নংবা মতম খুদিংদা মতেং পাংবা ঙম্মি।[[21]](#footnote-21)

মহাক্কী মফমদা ওইথোকপা ঙমদবা অমত্তা লৈতে। মহাক্না পুম্নমকপু হান্না লৈরম্বা অদুগুম্না লৈহনবা ঙম্মি অমসুং শেমজিনবা ঙম্মি। যীশুগী মিংদা লাইশিং মমায় ওন্দুনা চেল্লি। নহাক্না লৈরিবা ফীভম পুম্নমক মহাক্না খঙই। করিগুম্বা নহাক্না মহাকপু থিরবদি অমসুং মঙোন্দা থাজবা থমলবদি মহাক্না নহাক্কী নতেং শোইদনা পাংগনি। মহাক্না কোকপিবা ঙমদবা অয়োল-অরান অমত্তা লৈতে। মহাক্না নহাক্কী অশোয়বা অমসুং পোৎলুম অদু লৌথোকপা ঙমগনি, অমসুং নহাকপু অশেঙবা ৱাখল অমগা লোয়ননা থৌজাল পীবা ঙম্মি। যীশুনা ফহনবা ঙমদবা অনাবা নত্রগা লায়না অমত্তা লৈতে। মহাক্কী ৱাহৈ খক্তনা তাইবং-মালেম অপুম্বা শেমখিবা মপুরেন, যীশুনা নহাক্না থেংনরিবা অৱাবা, নিংবা কাইরবা অমসুং খুদোং থিবা পুম্নমক্তগী কনবিবা ঙম্মি।

**অহাংবা মোংফম**

যীশু খৃষ্টনা ঐখোয়গীদমক মহাক্কী ঈ তাবিখি অমসুং উ কারোংদা শিবিখি। মহাকপু ফুমখি অমসুং হুমনিশুবা নুমিৎতা অয়োল-অরান, অশিবা, অশিবগী লৈবাক, অমম্বগী পাঙ্গলশিং অমসুং মপু ওইবশিংবু মায়থিবা পীদুনা মায়পাক্তুনা অমুক হন্না হিংগৎখি, অমসুং মীওইবগী ফত্রবা অমসুং অরিবা পুন্সি অদু হাৎতোক্লে।

মীওইবগী পুৱারীদা যীশু খক্তগী মোংফম ইহাং-হাংনা লৈরি। অশেঙবা থৱায়গী মতুং ইন্না মহাকপু মতিক-মঙালগা লোয়ননা মপুরেনগী মচানিপা ওইনা লাউথোক্লে।

**করিগী যীশু খক্তা?**

* যীশুগী পোকপদা অমসুং পুন্সিদা অয়োল-অরান অমত্তা লৈখিদে।
* যীশুনা ঐখোয়গী অয়োল-অরান কোকপিবা ঙম্বগী মতিক লৈ।
* যীশুনা ঐখোয়গী খুরুম্বা লৌশিনবা ঙম্মি।
* ফত্তবা থৱায়শিং ফাওবনা যীশু অসি অশেঙবা অদুনি হায়না শাখি পীরম্মি।
* তাইবংপান অসিগী কনবিবা মপুগী মরমদা অশেঙবা পুয়াদা ৱা তাকথোকপা 300 হেন্না ইরম্বা অদু যীশুদা থুংলম্মি।
* যীশু খক্তা তাইবং মীওইবা অয়োল-অরান্দগী কনবিনবা অমসুং অরান-খুভম পীবিনবা শিবিখিবা অমত্তা ঙাইরবা মীশক (মপুরেন & মী) অদুনি।
* যীশুদা মপুরেনগী মপুং ফারবা শক্তম পুম্নমক য়াওরম্মি।[[22]](#footnote-22)
* যীশুনা হায়রম্মি, “লম্বী অদুসু অমসুং অচুম্বা অদুসু অমসুং হিংবা অদুসু ঐনি; ঐ নত্তনা কনাগুম্বা অমত্তা অরান-খুভম ফঙবা ঙম্লোই।”[[23]](#footnote-23)
* যীশু পুৱারীদা মরু ওইবা মীশক অমনি। মহাক্কী পুন্সি অসি ইচম চম্বা ফুঙ্গা ৱারী অমগা মান্নদে। মহাক্কী পোকপা অসি ময়াম্না মশক খঙনবা অমসুং পুৱারীগী য়ুমফম অমনি, মসিনা BC অমসুং AD অনী খাইদোকই।
* মহাক্কী নুংশিবা, ঙাকপিহৈবগী পুন্সি অমসুং তম্বিবনা মীওই কয়াগী পুন্সিদা অহোংবা পুরকপা ঙমখি - অয়োল-অরান চেনবা মী ফাওবা (নখোয়গী য়েক্নবা নুংশিবিয়ু, নখোয়বু ওৎপশিংগীদমক হায়জৌ, নখোয়গী খজাই অমদা খুবাক্না থারবদি, খজাই অমা অদুসু ওনশিল্লু – মসি মহাক্কী তম্বীবা খরা লৌদুনা ময়াম্না শীজিন্নরি)
* যীশুগী মোংফম খক্তা ইহাং হাংনা হাংদুনা লৈ। মসিনা ঐখোয়দা তরং-তরং থাজবা পিরি মদুদি মহাক্না মহাকপু থাজবশিংসু অশিবা অমসুং অশিবগী লৈবাক্তগী হিংগৎহনবা ঙম্মি।

ৱায়েল য়াথংগী থবক্না কনাগুম্বা অমত্তা মপুরেনগী মমাংদা অচুম্বা শকহনবা ঙমদে; মরমদি ৱায়েল য়াথংগী মপান্না অয়োল-অরানগী মরমদা খঙবা ঙম্মি। অদুবু ৱায়েল য়াথং নত্তবা, যীশু খৃষ্টদা থাজবগী মপান্না মপুরেনগী ফঙবা অচুম্বা চৎপা অদু থাজবা মী খুদিংনা ফঙবা ঙম্লে; খেন্নবা অমত্তা লৈত্রে, মরমদি মী খুদিংমক অয়োল-অরান তৌরে অমসুং মপুরেনগী মতিক-মঙালদগী শোৎথরে। অদুবু যীশু খৃষ্টদা থাজবা মী খুদিংমক মপুরেনগী অচুম্বা অদু মহাক্কী থৌজালনা খৃষ্ট যীশুদা লৈরিবা কনবিবা অদুগী মপান্না খুদোল অমা ওইনা অচুম্বা শকহল্লে।

**লাকউ হায়না কৌরি**

যীশুনা হায়:

* “অৱাবা অমসুং পোৎলুম পুবা পুম্নমক ঐগী ইনাক্তা লাকউ, ঐনা নখোয়দা পোত্থাবা পীগনি।”[[24]](#footnote-24)
* “কনাগুম্বা খৌরাংলবদি ঐগী ইনাক্তা লাকসনু অদুগা থকসনু। ঐঙোন্দা থাজবা মী অদুনা পুয়ানা অসুম্না হায়বগুম্না, ‘মহাক্কী পুন্সিদগী হিংবগী ঈশিংগী তুরেলশিং চেল্লগনি।” [[25]](#footnote-25)
* “ঐগী ইনাক্তা লাকপা মী অদু ঐনা কৈদৌঙৈদা তান্থোক্লোই।” [[26]](#footnote-26)
* “ঐঙোন্দা লাকউ অমসুং কনবিগনি, মালেমগী অরোইবা ফাওবা; মরমদি ঐহাক মপুরেন্নি, অতোপ্পা অমত্তা লৈতে।”[[27]](#footnote-27)
* “মরমদি মপুরেন্না মচা নিপাবু মালেমদা মালেম অসিবু ৱায়েল তৌনবা থারকখি, অমসুং মহাক্কী মপান্না মালেম অসি কনবিনবা থারকখি।”[[28]](#footnote-28)
* “তশেংনা, ঐনা নখোয়দা হায়রি, ঐগী ৱাহৈ তাবা অমসুং ঐবু থারকপা মহাকপু থাজবা মী অদু লোম্বা নাইদবা পুন্সি ফঙগনি অমসুং ৱায়েল নংলোই, অদুবু শিবদগী হিংবদা লান্থোক্লে।”[[29]](#footnote-29)
* “নুপী অমনা মহাক্কী খোমলাং পিথক্লিবা অঙাং অদু কাউথোকপা ঙম্ব্রা অমসুং মহাক্না পোকপা মচানিপা অদুদা মীনুংসি উৎতবা ঙম্ব্রা? মখোয়না কাউথোক্লবসু, ঐনা নখোয়বু কাউথোকলোই।”[[30]](#footnote-30)
* “কিগনু, মরমদি ঐহাক নখোয়গা লোয়নরি; কিগনু, মরমদি ঐহাক নখোয়গী মপুরেন্নি। ঐনা নখোয়বু পাঙ্গল কনখৎহনগনি, ঐনা নখোয়গী নতেং পাংগনি, ঐনা নখোয়বু ঐগী অচুম্বা তৌবা খুৎ য়েৎনা পমখৎকনি।”[[31]](#footnote-31)

**মপুরেনগা লনাই মরী লৈনবা**

নহাক্কী সোরারেনগী নপা অমসুং নহাক্কী শেম্বীবা মপু ওইরিবা মপুরেনগা নহাক লনাইগী ওইবা মরী থম্বা য়াই। মহাক্না মহাক মশাবু কনাগুম্বা অমত্তদগী লাপনা থমদে। যীশু খৃষ্টদা থাজবগী মপান্না নহাক্কী অয়োল-অরানশিং কোকপিরে অমসুং নহাক মপুরেনগী মচানুপা ওইবগী হক ফঙলে। মপুরেন নহাক্কা মতম কায়থোক্তুনা নহাক্কা ৱারী শানবা পাম্মি, মহাক নহাক্কী ৱা তানবা ঙাইদুনা লৈ। নহাক্কী চহি, নহাক্কী ফুরুপ, নহাক্কী থাজবা, নহাক্কী লাইনিং-লাইশোল, নহাক্কী শেল-থুমগী ফীভম অমসুং নহাক্কী খুন্নাইগী ফীভম অমবু ওইরবসু, নহাক মপুরেনগী মচানি। নহাক মহাক্কী মিৎয়েংদা মমল য়াম্না য়াম্মি মরমদি মহাক্না নহাকপু মহাক্কী ঈগী মমল পীদুনা লৈরে। মহাক্না নহাকপু খৌরাংনা ঙাইদুনা লৈরি। মহাক্না মহাক্কী মখুৎ তিংথোক্তুনা নহাকপু ঙাইদুনা লৈরি। করিগুম্বা নহাক্না খুউ কুন্দুনা হায়জরবদি অমসুং অশেঙবা বাইবল পারবদি, নহাক মপুরেনগা লনাইগী ওইবা মরী লৈনবা ঙমগনি। নহাক নতোমতা লৈবগী মথৌ তাদে। মহাক নহাক্কা লোয়ননা লৈ। নহাক্কী লাঙতক্নবা পুম্নমক মহাক্কী মথক্তা থাংগৎলু। মহাক্না নহাক্কীদমক খল্লি। নহাক্না মায়োক্নরিবা খোঙথাং খুদিং মহাক্না লোয়নবিগনি।

**অরান-খুভম ফঙনবা ঐনা করি তৌগদগে**

লোম্বা নাইদবা মৈগী কোমগী চৈরাক্তগী কনবিনবা নহাক্না নহাক্কী থম্মোয়দা থাজবা থমগদবনি অমসুং:

* নহাক অয়োল-অরান চেনবা অমনি অমসুং অয়োল-অরান তৌরে, নহাক্কী ৱাখলদা খক্তা নত্তনা নহাক্কী ৱাহৈ অমসুং থবক্না অয়োল-অরান তৌরে হায়বা য়াবিয়ু।
* নহাকপু অরান-খুভম পীবা ঙম্বা কনবিবা মপু অমা মথৌ তাই হায়বা খঙবিয়ু।
* যীশু খৃষ্ট অসি নহাক্কী কনবিবা মপুনি অমসুং নহাক্কী মপুরেন্নি হায়বা য়াবিয়ু।
* যীশুনা নহাক্কী অয়োল-অরানগী উশিল ওইনা উ কারোংদা শিখি হায়বসি নহাক্কী থম্মোয়দা থাজবিয়ু। যীশু নহাক্কীদমক শিখি অমসুং ফুমখি হায়বা থাজবিয়ু। অশিবনা মহাকপু ফাদুনা থম্বা ঙমদবা মরম্না মহাক নুমিৎ হুমনিগী মতুংদা মোংফমদগী হিংগৎখি হায়বসি থাজবিয়ু। মরমদি মহাক্কী মিংদা থাজবা অমসুং মহাকপু লৌশিনবা মী খুদিংদা মহাক্না মপুরেনগী মচা ওইবগী হক পীবিরে।

**খুদোংচাবা অসি মাঙহনবিগনু**

মী খুদিং অমুক শিবা অমসুং মসিগী মতুংদা যীশুগী অঙৌবা ফম্বাল মমাংদা মহাক্কী অচুম্বা ৱায়েল মাংদা লেপ্পা হায়বসি য়াৎতুনা থম্লে। যীশু খৃষ্টবু মখোয় মশাগী কনবিবা মপু ওইনা লৌশিন্দুনা অয়োল-অরান কোকপিবা ফঙলবশিং, যীশুগা লোয়ননা লোম্বা নাইদনা হিংমিন্নবা লোম্বা নাইদনা পুন্সি ফঙগনি।

মপুরেন অরানবা তৌদবা অচুম্বা তৌবা মরম্না, অয়োল-অরানপু চৈরাক পিদনা লেম্না তোক্লোই। বাইবলনা ময়েক শেংনা হায়রি মদুদি মপুরেনগী হিংবগী লাইরিক্তা মমিং য়াওদবা মীওইশিং অদু মৈগী কোমদা থাদগনি। লোম্বা নাইদবা মৈগী কোমদা চৈরাক ফঙবা হায়বসি য়াম্না লুবা ৱাফম্নি। লেপ্পা লৈতনা মৈ চাকপা মফম্নি অমসুং মদুদা লৈবা তিল শিবা নাইদে। যীশু খৃষ্টনা ঐখোয়গী অয়োল-অরানগী মমল পীবিরে অদুগা মহাক্না (ঐখোয়গী কনবিবা মপু) ঐখোয়গী অয়োল-অরানবু মহাক্কী মথক্তা থোনগৎপিদুনা ৱায়েল তৌগদবা অসিদগী নান্থোকপা ঙমগনি। নহাক্না অমুক হন্না নত্রগা নহাক্না মশা নথনতা মমল পিবগী মথৌ তাদ্রে। নহাক্কী অয়োল-অরানগী পোৎলুম যীশুগী মথক্তা থোনগৎলু।

**নহাক্কী পুন্সিদা অনৌবা থবক অমা**

নুংশিরবা মরুপ! মপুরেন মশামক্না লাইরিক মচা অসিগী খুৎথাংদগী নহাক্কী নফমদা ৱা ঙাঙলি। মালেম অসি শেম্বা হৌদ্রিঙৈ মমাংদগী মহাক্না নহাকপু নুংশিবা মরম্না নহাকপু খন্দোকখি। মহাক্না নহাক্কী পুন্সিদা অনৌবা থবক অমা তৌবা হৌখ্রে অমসুং নহাক্না হৌজিক ওইরিবা পুন্সি অসি মপুং ফাহনগনি। মহাক্না নহাক্কী মিৎকী পিরাং তৈথোকপিগনি। কিগনু, থৌনা ফৌ। মরমদি মপুরেন নহাক্কী মাইকৈদা লেপ্লি, নহাক্কী মায়োক্তা কনা লেপ্পা ঙমগনি? মহাক্না নহাক অমসুং নহাক্কী ইমুং ঙাক-শেনগনি। মহাক্না নহাক্কী অৱাৎপা খুদিংমক পীবিগনি অমসুং নহাক্কী অপাম্বা অদু মহাক্কী মতিক-মঙালগীদমক থুংহনগনি। নহাক্কী মিৎয়েং মঙোন্দা থম্মু।

**হৌজিক অরান খুভমগী নুমিৎনি**

হৌজিক অচাবা মতম্নি। ঙসি নহাক অরান-খুভম ফঙবগী তানজা অমা ফঙলে। হয়েং নহাক্কীদমক করি ওইগনি নহাক খঙদে। নহাক অমসুং ঐ ঈশিং মনিলগা চপ মান্নৈ, মতম খরা লৈরগা মাঙখিগনি।[[32]](#footnote-32) তুংদা করি ওইগনি হায়বা ঙমদে। লাইরিক মচা অসি নহাক্কী খুৎতা ফঙবা হায়বসি মরম লৈতনা ফঙবা নত্তে। যীশু খৃষ্টনা নহাকপু য়াম্না নুংশিꯖꯩ। যীশুনা নুংশিনা নহাকপু মহাক্কী নিংথৌ লৈবাক্তা কৌরি। চানবিদুনা মহাক্না কৌরকপা য়াদবা তৌবিগনু। চানবিদুনা মহাক্কী নুংশিবা অদু য়াদবা তৌবিগনু।

মহাক্না মহাক্কী শেংলবা খুৎ নহাক্কী নফমদা তিংথোক্লি। উ কারোংদা মহাক্কী ঈ তাদুনা অমসুং নহাক্কীদমক মহাক্কী পুন্সি কৎথোক্তুনা নহাকপু কনবিখিবা যীশু খৃষ্টনা নহাক্কী অৱাৎপা পুম্নমক পীবিগনি। যীশুনা নহাক্কী নতেং পাংবা ঙম্মি। যীশুনা নহাক্কী ইমুংগী মতেং পাংবিগনি অমসুং ঙাক-শেনবিগনি। মহাক্না নহাক্কী অনাবা ফহনবা ঙম্মি অমসুং অফবা পোৎশিংগা লোয়ননা নহাকপু পেলহনগনি। যীশুনা নহাকপু কনবিবা ঙম্মি। যীশুনা লেপতুনা নহাক্কী থম্মোয়গী থোঙ থিল্লি। নহাক্না থোঙ হাংদোক্তুনা মহাকপু লৌশিল্লোইদ্রা? মহাক লাক্তুনা নহাক্কা লোয়ননা লৈমিন্নবা পাম্মি।

নীংশিংজবা: করিগুম্বা নহাক্না যীশু খৃষ্টগী মরমদা হেন্না খঙনিংলবদি, চানবিদুনা গুগল স্তোরদগী বাইবল এপ্প লৌথবিয়ু অমসুং পাবিয়ু। বাইবল পাদুনা নহাক্না ইবুংঙো যীশু খৃষ্টগী নুংশিবা খঙবা ঙমগনি।

1. Ref: Mark 8:36 [↑](#footnote-ref-1)
2. Ref Gen 1:27 [↑](#footnote-ref-2)
3. Ref Rom 3:10 [↑](#footnote-ref-3)
4. Ref John 8:34 [↑](#footnote-ref-4)
5. Ref Jer 17: 9-10 [↑](#footnote-ref-5)
6. Ref Matt 15:19 [↑](#footnote-ref-6)
7. Ref Rom 6:23 [↑](#footnote-ref-7)
8. Ref Ecc 12:7 [↑](#footnote-ref-8)
9. Ref Psalm 49:7-9 [↑](#footnote-ref-9)
10. Ref Phil 2:8 [↑](#footnote-ref-10)
11. Ref Col 2:9-10 [↑](#footnote-ref-11)
12. Ref Col 1:15-16 [↑](#footnote-ref-12)
13. Ref Heb 1:3 [↑](#footnote-ref-13)
14. Ref John 10:17 [↑](#footnote-ref-14)
15. Ref Heb 9:22 [↑](#footnote-ref-15)
16. Ref Heb 10:3-4 [↑](#footnote-ref-16)
17. Ref Heb 2:17 [↑](#footnote-ref-17)
18. Ref 1 Peter 2:24 [↑](#footnote-ref-18)
19. Ref Isaiah 53:5 [↑](#footnote-ref-19)
20. Ref Isaiah 53:7 [↑](#footnote-ref-20)
21. Ref Heb 4:15 [↑](#footnote-ref-21)
22. Ref Col 2:9 [↑](#footnote-ref-22)
23. Ref John 14:6 [↑](#footnote-ref-23)
24. Ref Matt 11:28 [↑](#footnote-ref-24)
25. Ref John 7:37-39 [↑](#footnote-ref-25)
26. Ref John 6:37 [↑](#footnote-ref-26)
27. Ref Isaiah 45:22 [↑](#footnote-ref-27)
28. Ref John 3:17 [↑](#footnote-ref-28)
29. Ref John 5:24 [↑](#footnote-ref-29)
30. Ref Isaiah 49:15-17 [↑](#footnote-ref-30)
31. Reg Isaiah 41:10 [↑](#footnote-ref-31)
32. Ref John 4:14 [↑](#footnote-ref-32)